KIRJALLINEN KYSYMYS E-1631/02 esittäjä(t): Theresa Villiers (PPE-DE) komissiolle. Arvonlisävero ja rahoituspalvelut.



Virallinen lehti nro 110 E , 08/05/2003 s. 0022 - 0023



KIRJALLINEN KYSYMYS E-1631/02 esittäjä(t): Theresa Villiers (PPE-DE) komissiolle (10. kesäkuuta 2002) Aihe: Arvonlisävero ja rahoituspalvelut 1. Komissio käynnisti vuonna 1993 tutkimuksen mahdollisuudesta soveltaa arvonlisäveroa rahoituspalveluihin, myös vakuutuksiin. Voisiko komissio ilmoittaa, mitä tutkimuksia on saatu valmiiksi arvonlisäveron soveltamismahdollisuuksista ja mitä tutkimuksia on yhä käynnissä? 2. Voisiko komissio ilmoittaa onko se järjestänyt kokouksia tai seminaareja alv:n soveltamismahdollisuuksista rahoituspalveluihin ja millaisia johtopäätöksiä niissä on tehty? 3. Onko komissiossa keskusteltu a) sisäisesti, b) Euroopan unionin alv-komitean piirissä tai c) ecofin-neuvostossa alv:n soveltamismahdollisuuksista rahoituspalveluihin? Jos näin on, millaisin tuloksin? 4. Onko komissiolla ollut mahdollisuuksia käsitellä konsulttien raportteja alv:n soveltamismahdollisuuksista rahoituspalveluihin? Jos näin on, millaisin tuloksin? 5. Onko komissiolla suunnitelmia antaa ehdotuksia alv:n soveltamismahdollisuuksista rahoituspalveluihin? 6. Uskooko komissio, että alv:a olisi syytä soveltaa rahoituspalveluihin? 7. Voisiko komissio ilmoittaa, mikä on Euroopan unionin alv-komitean kokoonpano, milloin se pitää seuraavan kokouksensa ja mitä asioita on kokouksen esityslistalla? Frederik Bolkesteinin komission puolesta antama vastaus (8. heinäkuuta 2002) Komissio on sitä mieltä, että alv-vapautusten tulisi periaatteessa koskea mahdollisimman harvoja aloja. Ne aiheuttavat vääristymiä ja lisäävät teollisuuden ja veroviranomaisten työtaakkaa. Rahoituspalveluiden alv-vapautus ei poikkea tästä toimintaperiaatteesta. Komissio palkkasi Ernst & Young -konsulttitoimiston tutkimaan rahoituspalveluiden verottamisen mahdollisia vaihtoehtoja ensimmäisenä osana meneillään olevaa tutkimusohjelmaa rahoituspalveluiden käsittelystä arvonlisäverojärjestelyissä. Nämä tutkimukset saatiin päätökseen vuonna 1998, ja niihin sisältyi simulaatio näiden palvelujen alv-kassavirtajärjestelmästä. Raportti tutkimustuloksista on saatavilla Europa-palvelimelta Internetistä(1). Tuolloin järjestettiin useita konferensseja, joihin osallistuivat teollisuuden ja jäsenvaltioiden edustajat. Yleinen mielipide oli, että vaikka kassavirtajärjestelmä periaatteessa varmistaisi kyseisten palveluiden verotuksen, sen käyttöönotto lisäisi huomattavasti sekä teollisuuden että veroviranomaisten työtaakkaa. Sillä saattaisi olla merkittävä vaikutus myös kuluttajahintoihin. Lisäksi, vaikka nykyisen järjestelmän aiheuttamat vääristymät korjattaisiin sisämarkkinoilla tapahtuvan toiminnan suhteen, yhteisön alueella olevien laitosten ja kolmansissa maissa olevien kilpailijoiden välillä saattaisi ilmetä huomattavia vääristymiä. Komissio on käyttänyt tätä tutkimusta pohjana löytääkseen vertailevia lähestymistapoja muiden alv-tavaroiden ja -palveluiden verotusjärjestelmien kautta, ja erityisesti se on yhdessä Taloudellisen yhteistyön ja kehityksen järjestön (OECD) kumppaneiden kanssa tutkinut mahdollisuutta löytää kansainvälinen lähestymistapa rajatylittävän rahoitustoiminnan käsittelyyn. Alv-komiteassa tai neuvostossa ei ole käyty asiasta erityisiä keskusteluja. Komissio on määritellyt tämän alan kesäkuussa 2000 käynnistetyn uuden alv-strategian(2) alaiseksi. Sitä ei kuitenkaan pidetä ensisijaisen tärkeänä eikä uusia ehdotuksia odoteta lähitulevaisuudessa. Unionin alv-komitea koostuu kaikkien jäsenvaltioiden edustajista. Heidän roolinsa on keskustella nykyiseen arvonlisäverolainsäädäntöön liittyvien kysymysten tulkinnasta. Komitean seuraava kokous on marraskuun 2002 loppupuolella, ja komissio lähettää arvoisalle parlamentin jäsenelle kopion kokouksen esityslistasta kun se on valmis. (1) http://europa.eu.int/comm/taxation_customs/publications/reports_studies/report.htm. (2) KOM(2000) 348 lopullinen.